Colette L. Brix (DF), 2005-04-20:
Danske hoteller har behov for et løft i deres konkurrencevilkår.
Hotelbranchen er en branche, der bliver berørt hårdt af forvridende afgifter.
Med en rekordhøj momssats på 25 pct. for hotelerhvervet dømmer Danmark sig selv totalt udenfor i forhold til mange turistaktiviteter såsom konferencer og kurser så vel som charterrejser m.v.
I den sammenhæng er det naturligt at se på lande, vi normalt sammenligner os med.
Sverige har en standardmoms på 25 pct., men momsen på hotelovernatninger ligger på 12 pct.
Frankrig har en standardmoms på 19,6 pct., men hotelmomsen er nede på 5,5 pct.
I Norge har man en standardmoms på 24 pct., mens momsen på hotelovernatninger ligger på et rundt 0.
Fælles for alle disse lande er, at man har en moms på hotelovernatninger, der er betydelig lavere end på andre varer eller tjenester.
I de lande, hvor man ikke har differentieret momsen på hotelydelser, Storbritannien og Tyskland, er standardmomsen betydelig lavere end i Danmark: 17,5 pct. og 16 pct.
Tallene taler deres klare sprog.
Danske hoteller er stillet i en ulige konkurrencemæssig situation.
I tilfældet med den lavere svenske hotelmoms har det den helt konkrete effekt, at turister vælger at overnatte i Malmø, hvor hotelpriserne i snit er 200-300 kr. billigere.
Øresundsbroen har øget mobiliteten og integrationen mellem Danmark og Sverige, og derfor slår skævvridningen i konkurrencen endnu hårdere igennem.
Malmø er også begyndt at markedsføre sig som konkurrenceby.
Ifølge HORESTA er prisen for at afholde en konference ca. 20 pct. lavere end i København.
Turismeerhvervet i Danmark får en stigende betydning for landet.
Således er beskæftigelsen alene inden for hotel- og restaurationsbranchen i dag 15.000 højere, end den var i 1989.
I 2003 var 80.000 mennesker beskæftiget inden for erhvervet.
Hotelerhvervet er et særlig arbejdskraftintensivt erhverv, og det er værd at bemærke, at erhvervet beskæftiger både ufaglært og faglært arbejdskraft.
Derfor vil en sænkning af hotelmomsen til 10 pct. have en meget klar beskæftigelseseffekt.
En ekstra gevinst vil være særdeles mærkbare afledte effekter.
Med den foreslåede nedsættelse til 10 pct.s hotelmoms vil vi i Danmark fortsat ligge lidt over gennemsnittet i forhold til de lande, der nævnes i beslutningsforslaget: 7,5 pct.
Derfor ser vi i Dansk Folkeparti forslaget som en beskeden normalisering af den danske hotelmoms med de klare fordele, det vil indebære både for erhvervet og turismen som helhed.
Det er positive toner, at det ene af regeringspartierne, De Konservative, i deres program »Konservativ politik kort fortalt« jo netop har erklæret sig enig i det forslag, som Dansk Folkeparti her har fremsat.
Her skriver man bl.a., at hoteller ikke skal betale moms af udenlandske gæsters overnatninger.
Men vi har så fået styr på her i debatten i dag, at det var lang tid siden, så det er kommet i glemmebogen, desværre.
Men som jeg har hørt i dag, er forslaget blevet taget positivt imod fra nogle af partierne, og de andre partier synes, at det her er lidt for hurtigt at komme ud med et forslag, hvor man går ind og tager et enkelt område og afløfter momsen dér.
Og det kan man måske sige at det er, men for os i Dansk Folkeparti var det meget, meget vigtigt at få slået fast, at vil vi noget med at skaffe de mennesker, der er ufaglærte, et stykke arbejde, så var der her en chance for at forsøge at gøre det.
Det er altid svært herinde i Folketinget at få noget, der er nyt, igennem, at få noget, der er på forsøgsbasis, igennem, men hvor er det dog ærgerligt, hvor er det dog ærgerligt for alle de mennesker derude, der har mistet deres job for ikke ret lang tid siden, at vi herinde ikke kan tage os sammen til at samles om et forslag, som vil give nogle arbejdspladser.
Det er bare ærgerligt, men det er der ikke noget at gøre ved.
Vi må jo så gå videre ad den vej, som er blevet besluttet her i dag.
Vi må snakke om det.
Jeg har set både fra Venstre, og jeg har set fra De Radikale, og jeg har set fra SF, at der jo trods alt er nogle positive ting i det her, så vi måske også kunne samles om at ville noget positivt med turismen, så erhvervet i hvert fald kan få nogle ordentlige rammebetingelser.
Til ministeren vil jeg også sige tak.
Jeg synes også, det var en positiv tale.
Jeg synes, ministeren kom omkring det og også ligesom ville sige, at selvfølgelig ved vi, det er et stort erhverv med en meget stor omsætning og et erhverv, der har mange mennesker i arbejde, så vi må finde ud af et eller andet.
På et tidspunkt kommer det jo.
Vi kan jo ikke blive ved med at have en moms, der er fuldstændig ulige i forhold til de andre lande, der ligger lige ved siden af.
De kan tage over Øresundsbroen på ganske kort tid, og så kan de få det til en anden pris.
Det kan vi ikke byde danske virksomheder.
Derfor tak i dag, det var ærgerligt, det ikke blev til noget, men ting tager tid herinde.